## Dansa València fa una convocatòria per a la selecció de tres peces breus de dansa en espai urbà

*** Les obres seleccionades s’exhibiran el mes d’abril de 2025 en itineraris pel centre històric de València i en espais no convencionals
* El termini per a presentar les propostes està obert fins al pròxim 2 de gener**

El festival Dansa València que organitza la Conselleria d’Educació, Cultura, Universitats i Ocupació a través de l’Institut Valencià de Cultura, en col·laboració amb l’Ajuntament de València, ha anunciat l’obertura d’una convocatòria per a seleccionar tres projectes coreogràfics breus. Les peces triades s’integraran en les propostes de carrer del festival que se celebrarà en abril de 2025.

La convocatòria està destinada a artistes, companyies i professionals de les arts del moviment radicats a la Comunitat Valenciana, als quals es convida a transformar els espais quotidians a través de la creació contemporània. Les obres seleccionades seran exhibides dos vegades durant el festival, amb l’objectiu de convidar la ciutadania a explorar noves maneres d’interactuar amb l’entorn urbà.

La primera representació tindrà lloc durant el primer cap de setmana del festival, els dies 5 i 6 d’abril de l’any que ve, que són les dates en les quals es programa el cicle ‘Moviments urbans’.

La directora de Dansa València, María José Mora, ha destacat la importància d’esta convocatòria com un pont entre la dansa contemporània i la ciutadania: “El nostre objectiu és situar el ball en llocs de pas. Volem acostar este llenguatge artístic als habitants de València i fomentar una mirada plural sobre els cossos en moviment i els espais que ocupen”.

Per la seua banda, el regidor d’Acció Cultural, Patrimoni i Recursos Culturals de l’Ajuntament de València, José Luis Moreno, ha destacat el suport municipal “a un festival que, després de quasi quatre dècades d’història, és ja tot un aparador de l’excel·lència en la dansa contemporània. Però que, sobretot, representa un compromís conjunt de les administracions per a fer de la cultura un factor estratègic del nostre creixement i, tal com resa el lema triat per a la seua 38a edició, per a difondre optimisme i esperança, estimulant la nostra capacitat de somiar i de transformar la realitat, màximament en estos difícils moments”.

**Art accessible en espais públics**

La convocatòria està dirigida a projectes de curta duració, d’entre 10 i 15 minuts. El propòsit és promoure l’accessibilitat de l’art en espais públics i d’esta manera oferir als i les transeünts l’oportunitat d’experimentar la dansa en un context inesperat.

“Amb esta iniciativa, volem teixir una comunitat entorn de la dansa, connectant els creadors amb el seu públic potencial i fomentant la capacitat d’este art per a transformar la nostra percepció dels espais compartits”, ha afegit Mora.

Les persones interessades podran presentar les seues propostes fins al 2 de gener. La convocatòria es resoldrà l’última setmana d’eixe mes per part d’un comité d’experts en dansa contemporània i arts del moviment. Els projectes seleccionats rebran suport tècnic i logístic per a la seua exhibició en el festival.

Per a més informació sobre les bases i el procés d’inscripció, s’ha habilitat el correu convocatories.dansavalencia@gmail.com

Fecha: 09/12/2024